《吊杨尚书哭子未几复鼓盆》
宋代·释居简

寿域富万汇，楚楚惟灵椿。彭固不可侪，聃亦虞遘迍。

天高杳难问，请以意自陈。大年岂知止，小知宁无赢。

况夫朝有闻，幻变可得婴。君家老孟光，及与膝上英。

洞窥天地先，一视蜾与蛉。居然因其小，其馀赞经纶。

青青脩梧枝，尚有五色翎。相参星辰履，共为黄河清。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。